b'\n_START_ARTICLE_\nEdi Berk\n_START_SECTION_\n\xc5\xbdivljenjepis\n_START_PARAGRAPH_\nLeta 1980 je diplomiral na Fakulteti za arhitekturo v Ljubljani. Od leta 1980 deluje na podro\xc4\x8dju grafi\xc4\x8dnega oblikovanja vidnih sporo\xc4\x8dil in vodenja celotnih projektov. Leta 1982 je ustanovil Studio Krog, v katerem od leta 1984 deluje tudi njegov kolega arhitekt Andrej Mlakar na podro\xc4\x8dju projektiranja arhitekture in notranje opreme. Od takrat dalje je to skupni studio in blagovna znamka. V letih od 1993 do 1995 je bil vodja sekcije za vizualne komunikacije pri Dru\xc5\xa1tvu oblikovalcev Slovenije.\n_START_SECTION_\nDelo\n_START_PARAGRAPH_\nBerkova dela so objavljena v ve\xc4\x8d kot 180 knjigah \xc5\xa1irom po svetu. Izdale so jih priznane zalo\xc5\xbebe, kot ameri\xc5\xa1ki Graphis, Supon iz Washingtona, Art Director\xe2\x80\x99s Club iz New Yorka, PIE Books iz Tokia, Kashiwashobo, Graphic-sha in druge. Njegova dela so bila razstavljena na ve\xc4\x8d kot 110 razstavah v New Yorku, Tokiju, Londonu, Parizu, Var\xc5\xa1avi, Richmondu, Brnu, Monsu, Toyami, Mexicu Cityju, Moskvi in drugje._NEWLINE_Objavil je naslednje knjige: Ljudska umetnost in obrti na Slovenskem (Domus in UNESCO, 1993; soavtorja Janez Bogataj in Janez Puk\xc5\xa1i\xc4\x8d), Design in Slovenia 1: pisemski papirji, znaki, logotipi (Dru\xc5\xa1tvo oblikovalcev Slovenije, 1995) in Na\xc5\xa1e gostilne \xe2\x80\x93 izbranih 52 na Slovenskem (\xc4\x8cZD Kme\xc4\x8dki glas, 1997; soavtorja Janez Bogataj in Janez Puk\xc5\xa1i\xc4\x8d). _NEWLINE_Je dobitnik ve\xc4\x8d nagrad in preko 1100 priznanj. V letu 1993 je prejel nagrado Pre\xc5\xa1ernovega sklada za delo na podro\xc4\x8dju vidnih sporo\xc4\x8dil._NEWLINE_Leta 2016 je postal \xc4\x8dlan Upravnega odbora Pre\xc5\xa1ernovega sklada. Mandat odbora traja \xc5\xa1tiri leta.'